Manlibreto de Epikteto 

(135 p.K.) 

Elhelenigis: Gerrit Berveling 


1:1 E1 ĉio ekzistanta, kelkaj aferoj dependas de ni, aliaj ne. De ni dependas kion 
ni opinias, strebas, deziras kaj evitas; unuvorte: ĉio kio estas nia faro. 

Ne de ni dependas la korpo, la proprietaĵo, reputacio kaj publikaj oficoj; 
unuvorte: ĉio kio ne estas nia faro. 

2 Kio de ni dependas, tio laŭnature estas libera, ne ĝenata, ne embarasata; kio ne 
de ni dependas, tio estas senforta, sklava, malhelpata kaj fremda al ni. 

3 Do memoru: se tion, kio estas laŭnature sklava, vi opinias libera, aŭ se la 
fremdan <vi opinias> propra, tiam vi estos malhelpata, vi suferos, vi 
embarasiĝos, vi skoldos Diojn kaj homojn, - sed se nur la propran vi opinias 
propra, kaj la fremdan - kio ĝi ja estas - fremda, tiam neniu povos vin iam ajn 
devigi al io, neniu vin malhelpos, vi skoldos al neniu, neniun vi akuzos, nenion 
vi faros kontraŭvole, malamikon vi ne havos, kaj neniu al vi malutilos, ĉar 
neniun malutilon vi sentos. 

4 Se tiajn aferojn vi alstrebas, memoru, ke ne eblos atingi la celon kun 
malgranda peno, sed ke necesos pri kelkaj aferoj komplete rezigni kaj kelkajn 
provizore prokrasti. Sed se krom tio vi ankaŭ volas publikajn oficojn kaj riĉon, 
povas esti ke eĉ tiujn ĉi lastajn vi ne atingos, ĉar vi alstrebas la unue menciitajn. 
Kaj nepre vi tiam ne atingos la unuan celon, la solan kiu alportas liberon kaj 
feliĉon. 

5 Tial tuj dekomence vi lernu diri al ĉiu malagrabla fenomeno: Vi estas nur 
fenomeno kaj ne la afero mem. Poste vi ekzamenu ĝin kaj distingu per la 
mezuriloj kiujn vi havas, el kiuj estas la precipa kaj unua: Ĉu temas pri io kio 
dependas de ni, aŭ ne? Kaj se estas io, kio ne dependas de ni, tiam via respondo 
estu aŭtomate: Do ne gravas al mi. 



2:1 Memoru, ke la deziro promesas atingi la deziraĵon, kaj la evito promesas ke 
oni ne trafiĝos en tion, kion oni evitas, kaj <memoru>, ke tiu, kies deziroj ne 
plenumiĝas, ne estas kontenta, kaj kiu trafiĝas en evitaĵon, estas malfeliĉa. 

Se inter tio kio dependas de vi, vi evitas nur la kontraŭ-naturajn aferojn, vi ne 
trafiĝos en ion ajn kion vi evitas. Sed se vi volas eviti malsanon aŭ morton aŭ 
malriĉon, tiam vi estos malfeliĉa. 2 For do kun la evitado de ĉio, kio ne dependas 
de ni! Direktu la evitadon al la kontraŭnaturaj aferoj inter tio, kio dependas de ni. 
Sed provizore vi komplete forigu la deziron. Ĉar se vi ion deziras, kio ne 
dependas de ni, vi neeviteble malfeliĉos, dum el tio kio dependas de ni, nenio, 
kion indus deziri, estas en via mano. 

Nur utiligu preferon kaj malpreferon, sed modere kaj sub kondiĉoj kaj sen 
streĉo. 

3:1 Ĉe ĉio kio vekas vian atenton, kio utilas aŭ kio plaĉas al vi, vi memoru 
pripensi, kio fakte ĝi estas, ekde la plej eta afero. Se poton vi deziras, do: Poton 
mi deziras. Ĉar se ĝi rompiĝos, vi ne embarasiĝos. Se vian infanon aŭ edzinon vi 
kisas, do: Homon mi kisas. Ĉar se tiu mortos, vi tiam ne embarasiĝos. 

4:1 Kiam vi entreprenas iun agon, do bone pripensu, kia estas fakte tiu ago. Se vi 
ekiras baniĝi, metu antaŭ vian menson, kio okazas en la banejo: la homoj kiuj 
ŝprucigas akvon, la interpuŝiĝantoj, la malbenantoj kaj la ŝtelantoj. Tiamaniere vi 
komencos vian agon kun malpli da problemoj, se jam dekomence vi diras al vi 
mem: Baniĝi mi volas kaj mi prigardos, ke mia agmaniero restos laŭnatura. 

Tielsame do ĉe ĉiu ago. Ĉar se do ĉe la baniĝo io vin ĝenos, tiam estos 
memkompreneble ke vi diros: Ne nur la baniĝon mi deziris, sed ankaŭ gardi 
mian agmanieron laŭnatura; sed tiun mi ne povos gardi, se mi afliktiĝas pri la 
okazaĵo. 

5:1 Embarasas la homojn ne la aferoj mem, sed iliaj opinioj pri la aferoj. 

Ekzemple la morto ne estas timiga, alie ankaŭ Sokrato tion opinius, sed la opinio 
pri la morto - ke ĝi estas timiga -, tio estas la timiga afero. 

Se do ni ĝeniĝas, embarasiĝas aŭ ĉagreniĝas, neniam ni akuzu ion aŭ iun alian 
krom nin mem, t.e. niajn proprajn opiniojn. Ne-edukito kulpigas aliajn, se li 
mem kulpas pri malfeliĉo; kiu komencas kleriĝi, kulpigas sin mem; kies eduko 
pretas, tiu kulpigas plu nek aliajn nek sin mem. 



6:1 Neniam fieru pro aliula boneco. Se plenglore la ĉevalo dirus: Mi belas, tio 
estus akceptebla, sed se vi plenglore dirus: Belan ĉevalon mi havas, do sciu, ke 
vi fieras pri beleco de ĉevalo. 

Kio estas la via? Uzo de eksteraj impresoj. 

Se vi do harmonias al la naturo en la uzado de eksteraj impresoj, tiam vi fieru: 
tiam vi ja fieras pri io kio estas via. 

7:1 Same kiel en ŝipvojaĝo, kiam la ŝipo enhaveniĝas kaj vi deŝipiĝas por havigi 
akvon, kaj survoje vi kolektas kelkajn helikojn aŭ cepojn, tamen vi devas teni 
vian atenton ĉe la ŝipo kaj daŭre turniĝadi por vidi, ĉu la ŝipestro ne vokas vin, 
kaj kiam li vokas, vi devos lasi ĉiujn tiajn aferojn, por ke vi ne estu, kiel la safoj, 
ŝnurligita en la ŝipo; tielsame en la vivo: se anstataŭ cepon aŭ helikon vi ricevos 
edzinon aŭ infanon, estas nenio kontraŭ ĝi; sed kiam la ŝipestro vin vokas, vi 
kum en la ŝipon, lasu ĉion ĉi, eĉ ne plu returniĝante. Kiam vi estos maljuna, ne 
foriru tro longe de la ŝipo, por ke, kiam li vokos, vi ne maltrafu lin. 

8:1 Ne klopodu ke la okazaĵoj okazu laŭ via deziro, sed deziru la okazaĵojn kiel 
ili okazas, kaj vi estos feliĉega. 

9:1 Malsano estas obstaklo por la korpo, sed ne por la menso, krom se ĝi mem 
tion volas. Lameco estas obstaklo por la kruroj, sed ne por la menso. Diru tion ĉe 
ĉio kio okazas al vi; kaj vi trovos, ke ĝi ja povas esti obstaklo por io alia, sed ne 
por vi mem. 

10:1 Ĉe ĉio kio okazas al vi, memoru, ke vi turniĝu al vi mem por serĉi, kian 
eblon vi havas por reago al ĝi. Se belan viron aŭ virinon vi vidas, vi trovos kiel 
eblon reagi: la sinregadon. Se peza laboro fariĝas via lotaĵo, vi trovos eltenemon. 
Se insultado, vi trovos toleremon. Kaj se tiel vi kutimiĝas, viaj eksteraj impresoj 
ne plu kuntrenos vin. 

11:1 Neniam diru pri io: Mi perdis ĝin, sed: Mi redonis ĝin. Ĉu via infano 
mortis? Ĝi estis redonita. Ĉu la edzino mortis? Ŝi estis redonita. «Mia bieno 
estas forrabita.» Nu, ankaŭ tio nur estis redonita, ĉu ne? «Sed estis malbonulo 
tiu, kiu forprenis ĝin.» Kiom gravas al vi, pere de kiu la Doninto forprenas ĝin 
de vi? Tiel longe kiel vi rajtas havi ĝin, vi zorgu pri ĝi kvazaŭ pri aliulaĵo, kiel 
vojaĝantoj en gastejo. 


12:1 Se en saĝo vi deziras progresi, ĉesigu rezoni jene: Se mi malzorgos miajn 



aferojn, mi ne havos porvivon. Se mi ne punos mian sklavon, li fariĝos ĝena. 
Estas ja pli bone morti pro malsato, sen ĉagreno kaj timo, ol vivi en abundo sed 
kun zorgoj. Same estas pli bone ke via sklavo ne taŭgas ol ke vi mem estas 
malfeliĉa. 

Komencu do ĉe la malgrandaj aferoj. 2 Oni ŝutperdigas vian oleon, oni ŝtelas 
vian povran vinon. Diru do: Tio ĉi estas la prezo de anima kvieto, tio por 
senperturbo. Senpage akiriĝas nenio. Kiam vi vokas vian sklavon, memoru, ke 
eblas, ke li ne aŭskultas vin kaj ke, se li eĉ aŭskultas, li ne faros, kion vi volas. 
Sed ja ne jam dependas de li, ĉu vi perturbiĝas ĉu ne. 

13:1 Se en saĝo vi deziras progresi, toleru, ke vi aspektas malsaĝa kaj stulta en 
eksteraj aferoj, kaj ne elektu aspekti scihava. Kaj se al kelkaj vi ŝajnas esti iu 
grava, malfidu vin mem. Vi ja sciu, ke ne facilas sinteni laŭnature kaj samtempe 
atenti la eksteraĵon, sed kiu pri unu atentas, neeviteble malzorgas la alian. 

14:1 Se vi deziras, ke viaj infanoj, via edzino aŭ viaj amikoj vivu eterne, vi 
stultas. Tiam vi deziras ke io, kio ne dependas de vi, dependu de vi; kaj ke aliula 
afero estu via. 

Same se vi deziras, ke via sklavo ne misagu, vi stultas. Tiam vi ja deziras, ke 
malbono ne estu malbono, sed io alia. 

Sed se vi deziras ne maltrafi en certa emo: tion vi ja povas! 

2 Do ekzercu vin en tio, kion vi povas. Mastro de ĉiu estas tiu, kiu kapablas 
sekurigi aŭ forigi tion, kion volas aŭ ne volas la homo. Do kiu deziras esti libera, 
tiu nek deziru nek provu eviti ion, kio dependas de alia homo; alie neeviteble li 
estos ties sklavo. 

15:1 Memoru, ke vi devas konduti <en la vivo> kvazaŭ ĉe festeno. Se io 
prezentata atingas vin, elstreĉu la manon por priservi vin modeste. Se ĝi pasas, 
ne retenu ĝin. Se ĝi ne jam venis, ne avide antaŭ-sopiru je ĝi, sed atendu, ĝis ĝi 
atingos vin. 

Same pri infanoj, same pri la edzino, same pri oficoj, same pri riĉo: tiam vi estos 
inda samtablulo de la Dioj. Kaj se vi ne prenos el tio kio estos prezentita, sed 
malŝatos ĝin, tiam vi estos ne nur samtablulo de la Dioj, sed eĉ kunreganto kun 
ili. Ĉar dank' al tia konduto Diogeno kaj Heraklito kaj tiaj homoj prave nomiĝas 
Diaj. 



16:1 Se iun vi vidas plori pro ĉagreno, ĉar perdiĝis infano aŭ ĉar siajn posedaĵojn 
li perdis, atentu, ke via fantazio ne kuntrenu vin, kvazaŭ li troviĝus en mizero 
pro aferoj ekster si, sed tuj estu al vi klare, ke lin turmentas ne la okazaĵo mem 
(ĉar alian homon ĝi ne turmentas) sed lia opinio pri ĝi. 

Kiom koncernas vortojn, tamen vi ne hezitu montri simpation al li, kaj - 
eventuale - kunlamentu kun li. Sed atentu, ke vi ne lamentu interne! 

17:1 Atentu, ke vi estas rolanto en dramo, kiun regas la aŭtoro. Se mallonga, do 
ĝi mallongas; se longa, do ĝi longas. Se li volas ke vi rolas almozulon, tiun rolon 
vi do ludu plej nature; same, se lamulon, se funkciulon, se privatulon... Estas ja 
via tasko ludi dece la donitan rolon; elekti ĝin - devas iu alia... 

18:1 Se korako fi-aŭgure grakas, ne kunŝiru vin via fantazio. Tuj pripensu en vi 
mem, kaj diru: Tiaj aĵoj ne rilatas min, sed eble al mia korpaĉo aŭ al mia 
proprietaĉo, mia opinieto, miaj infanoj aŭ mia edzino. Por mi ĉio ja estas 
bonaŭgura, almenaŭ se tion mi volas. Ĉar kio ajn estiĝos el ĝi, - dependas de mi 
profiti el ĝi. 

19:1 Nevenkebla vi povos esti, se vi neniun lukton eniras, kies venko ne 
dependas de vi. 2 Atentu, ke vi ne kuntrenigos de via fantazio, se vi vidas iun tre 
honorata aŭ tre potenca, aŭ kiun alikiale vi laŭdus tre feliĉa. Ĉar se la esenco de 
T bono dependas de ni, ne estas loko por envio nek por ĵaluzo; kaj vi ne mem 
deziros esti stratego, nek urbestro aŭ konsulo, sed nur: esti libera. Nur unu vojo 
kondukas tien: malŝato por tio, kio ne dependas de ni. 

20:1 Memoru, ke ne la sakranto aŭ la batanto insultas vin, sed via opinio pri tio 
kvazaŭ insulto. Se do iu iritas vin, sciu, ke iritas vin via propra juĝo. Tial do 
unuavice klopodu, ke via fantazio ne kuntrenu vin, ĉar kiam nur prokraston kaj 
tempon vi gajnos, facile vi regos vin mem. 

21:1 Morto kaj ekzilo kaj ĉio kio ŝajnas terura, ĉiutage estu antaŭ viaj okuloj, sed 
precipe la morto. Tiam neniam vi ekplanos ion hontindan, nek troe deziros. 

22:1 Se filozofion vi deziras, preparu vin dekomence, ke oni priridos vin, ke 
multaj mokos vin, ke ili diros: Subite li revenis al ni kiel filozofo! aŭ: De kie do 
<li ricevis> tiun altbrovecon? 

Sed vi ne estu sever-aspekta kaj tenu vin je tio kio aspektas al vi plej bona, 
kvazaŭ Dio metus vin sur la ĝustan lokon. 



Memoru ke, se vi restos ĉe tio, ĝuste tiuj, kiuj komence vin primokis, poste 
admiros vin. Sed se vi montriĝos malpli forta ol ili, duoble vi altiros ridadon. 

23:1 Se iam vi vin turnos al eksteraĵoj por plaĉi al iu, sciu do, ke tiel vi perdas 
vian viv-direkton. Estu kontenta, esti filozofo en ĉio. Kaj se vi ankaŭ volas 
aspekti filozofo, do vin mem vidu tia kaj vi plenumos ĝin. 

24:1 Ne maltrankviligu vin la jenaj prikonsideroj: Mi vivos sen honoro kaj nenie 
mi estos iu grava. Ĉar vi ja ne estas malbona, se neniu vin honoras! Same kiel vi 
ne povas vivi en malhonoro pro ago de iu alia. Ja ne estas via tasko akiri oficon 
aŭ invitiĝi por festeno, ĉu? Nepre ne! Kiel tio do estus malhonoro? Kiel vi estus 
sensignifa, se estas via sola devo esti grava en tio kio dependas de vi - kaj tie vi 
ja povas esti eminenta! 

2 Sed ĉu viaj amikoj estos senaj je via helpo? Kion vi celas: senhelpaj? Certe, ili 
ne ekhavos de vi monerojn; ankaŭ Romaj civitanoj vi ne faros ilin. Sed kiu diris 
al vi, ke ĝuste tio dependas de ni, kaj ke ĝi ne estas aliula afero? Kiu povas doni 
al iu alia, kion li mem ne havas? 

Akiru proprietaĵon - iu diras - por ke ankaŭ ni ĝin havu. 

- 3 Se mi povos akiri proprietaĵojn gardante mian memrespekton kaj fidindon kaj 
grandanimecon, montru al mi do tiun vojon, kaj mi ĝin faros. Sed se vi postulas 
de mi, ke mi delasu de la valoroj kiujn mi havas, por ke vi akiru la nevaloraĵojn, 
do rigardu vi, kiel maljustaj kaj malsaĝaj vi estas. Ĉar kion vi preferas? - Monon 
aŭ amikon fidindan kaj respektindan? 

Prefere do tiudirekte min helpu, kaj ne postulu ke mi faru tion, per kio ĉi tion mi 
perdos. 

4 Sed la patrio, - iu diros - kiom koncernas min malhavos subtenon. 

Refoje: kian subtenon do? Kolonarojn ĝi ne ricevos dank’ al vi nek banejojn. Nu, 
kaj? Ja ĝi ankaŭ ne ricevos ŝuojn de forĝisto aŭ armilojn de ŝuisto. Sufiĉas, se 
ĉiu plenumas sian propran laboron. Se iun alian vi faras por ĝi fidinda civitano 
kaj respektinda, ĉu vi ne sufiĉe utilas por ĝi? 


-Jes. 


-Nu, ĉu ankaŭ vi do ne utilos al gi? 



- Kiun lokon mi do havos en la urbo? - li demandas. 


- Tiun, kiun vi povos teni gardante vian fidindon kaj vian memrespekton. 5 Sed 
se ĉi tion vi perdos, dum provado je tia utilo, kiel vi tiam ankoraŭ povus esti 
utila, ĉar vi farigis senhonta kaj nefidinda? 

25:1 Ĉu iun oni honoris pli ol vin ĉe festeno aŭ ĉe salutado aŭ en petado de 
konsiloj? Se prave, vi devas ĝoji, ke tion li trafis; se malprave, ne indigniĝu, ke 
ne vi tion trafis. 

Memoru, ke, se vi ne strebas akiri tion, kio ne dependas de vi, ke vi ne povas esti 
juĝata same kiel la ceteraj. 

2 Ĉar kiel povas ekhavi la samon tiu, kiu ne frekventas ies sojlon, kiel tiu kiu ja 
faras tion? Kiu ne postsekvadas iun, <kiel li povas ekhavi la samon> kiel kiu ja 
postsekvadas lin? Kiu ne laŭdadas - kiel kiu laŭdadas? Vi ja estos maljusta kaj 
nesatigebla, se nepagante la prezon kiun oni pagas por tio, vi tamen deziras 
ricevi tion senpage. 3 Nu, kio estas la prezo de panetoj? Eble obolo. Se do iu 
pagas sian obolon kaj ricevas paneton, sed vi nepagante ĝin ne ricevas ĝin, tiam 
vi ne opiniu ke vi ricevas malpli ol tiu kiu ja ricevas ĝin! 

Ĉar same kiel li havas sian paneton, tiel do vi havas plu vian obolon, kiun vi ne 
volis doni. 

4 Sammaniere do ĉi tie: ĉu vi ne estis invitita por ies festeno? 

Ne, ĉar al la invitanto vi ne donis la prezon por kiu li vendas la manĝon. Kontraŭ 
laŭdo li ĝin vendas, kontraŭ flatado. Do donu la prezon, se por vi utilas, je kiu li 
ĝin vendas. Sed se vi deziras ambaŭ, ne pagi la unuan kaj ricevi la duan, tiam vi 
estas nesatigebla kaj malsaĝa. 5 Do, ĉu nenion vi havas anstataŭ tiu manĝo? Ho 
jes: ke tiun vi ne bezonas laŭdi, kiun vi ne volis laŭdi, ke vi ne bezonis elteni 
liajn pordistojn. 

26:1 La volon de la naturo ni povas lerni el tio, en kio ni ne diferencas inter ni. 
Ekzemple, se ies sklaveto rompas lian pokalon, estas evidente tuj reagi: Tio 
povas okazi. Sed vi sciu, ke ankaŭ se via propra pokalo rompiĝas, vi devas reagi 
same, kiel se rompiĝas tiu de aliulo. Apliku tion ankaŭ al pli gravaj aferoj. les 
infano mortis - aŭ edzino; estas neniu kiu ne dirus: Estas home. Sed se ies propra 
infano mortis, tuj estas: Ve! Kompatinda mi! Tiukaze ni devus memori, kion ni 
sentas kiam ni aŭdas pri aliaj homoj. 



27:1 Same kiel oni ne starigas celon por maltrafi ĝin, same tiel en la universo ne 
estiĝas reala malbono.- 

28:1 Se iu konfidus vian korpon al ajna pasanto, vi indigniĝus. Sed ke vi mem 
konfidas vian menson al ajna pasanto, tiel ke - se li mistraktas ĝin, ĝi konfuziĝas 
kaj senfortiĝas, - ĉu pri tio vi ne hontas? 

29:1 En ĉiu laboro atentu, kio estas unua kaj kio estas sekva, kaj nur tiel eku ĝin. 
Alie komence vi estos entuziasma, kiel persono kiu ne pripensis la sekvaĵojn, sed 
pli poste, kiam la problemoj kreskos, je via honto vi devos ĉesigi. 

2 Ĉu vi deziras venki en la Olimpikoj? Mi same, je la Dioj! Estas ja grandioze! 
Sed unue rigardu, kio estas unua kaj kio sekva - kaj tiel eklaboru. Necesas sekvi 
disciplinon, obei striktan dieton, ne plu uzi sukeraĵojn, trejnadi en fiksita skemo, 
en certaj momentoj, en varmego, en frido, ne trinki malvarmajn aĵojn, nek vinon, 
se ne konvenas, komplete vi devas konfidi vin al via trejnisto kvazaŭ al 
kuracisto, krome dum la konkurso vi devas ekpeni viavice, kun la eblo ke via 
brako elartikiĝos, ke via maleolo tordiĝos, ke multan sablon vi glutos, eblas ke vi 
estos tradraŝita, kaj, senkonsidere ĉion ĉi, ke vi estos venkita. 

3 Ĉion ĉi bone pripensu, kaj se ankoraŭ vi volas, tiam vi iru al la Ludoj. Alie kiel 
infanetoj vi ŝanĝiĝados, jen nun vi rolos luktiston, nun gladiatoron, nun vi 
trumpetos, nun ludos tragedion: tiel vi jen estos atleto, jen gladiatoro, jen retoro, 
jen denove filozofo; sed nenio tutkore. Sed kvazaŭ simio ĉion kion vi vidos, vi 
imitos kaj ĉio laŭvice vin plaĉos. 

Vi ja ne pripensinte alpaŝis tion, nek singarde, sed laŭhazarde kaj senplane. 

4 Same kelkaj, kiuj vidis filozofon kaj aŭskultis iun tiel paroli kiel Eŭfrato (kaj 
kiu ja kapablas paroli kiel li?),- deziras same fariĝi filozofoj. 5 Ulo! Unue 
pripensu, kia estas tiu laboro, kaj poste prikonsideru vian propran naturon, ĉu vi 
kapablas elteni ĝin! - vi volas partopreni pentatlonan konkurson, ĉu, aŭ fariĝi 
luktisto? Rigardu viajn brakojn, viajn femurojn, taksu viajn lumbojn! 6 Unu ja 
taŭgas por tio, alia por io alia. Ĉu vi kredas, ke tion farante vi povos simple plu 
same manĝi, same trinki, aŭ ke vi same plu povos montri dezirojn aŭ malemojn? 
Vi devos maldormi, penadi, forlasi la samdomanojn, esti insultata de sklaveto, 
esti mokata de hazarde renkontitoj, en ĉio esti la malpli granda, en honoro, en 
potenco, en procesoj kaj en kio ajn. 


7 Tion prikonsideru, ĉu vi pretas interŝanĝi je tio vian trankvilanimecon, liberon, 
senperturbon; alie vi do ne risku vin en tion, por ne fariĝi kvazaŭ infano jen 
filozofo, jen impostisto, poste retoro kaj poste prokuratoro de Cezaro. 

Tio ja ne interakordiĝas. Vi devas esti unu homo: ĉu bona ĉu malbona. Vian 
konsciencon vi devas sekvi aŭ eksterajn influojn. Vi devas klopodi pri via 
interno aŭ pri via ekstero. T.e. aŭ plenumi la rolon de filozofo au tiun de 
ordinarulo. 

30:1 Kio decas, tion kutime oni mezuras laŭ situacioj: Li estas patro. 

-Estas preskribite, prizorgi lin, en ĉio obei lin, elteni lin se li skoldas aŭ batas. 
-Sed li estas malbona patro. 

- Sed la naturo ja ne lokis vin ĉe bona patro!? Sed ja ĉe patro! 

- Mia frato agas maljuste. 

- Gardu do vian sintenon kontraŭ li; ne atentu, kion li faras al vi, sed faru tion, 
kio estas por vi laŭnature por fari. 

Ĉar neniu alia povas trafi vin, se vi tion ne volas. Sed tiam vi estos trafita, kiam 
vi opinias vin trafita. Kaj se vi ekkutimas atenti la situaciojn, vi lernos kion vi 
povos atendi de via najbaro, de kuncivitano, de stratego... 

31:1 Koncerne piecon al la Dioj, vi sciu, ke ĉefaĵo estas tio: Havi ĝustajn 
opiniojn pri ili, ke ili ekzistas kaj ke ili ĉion bone kaj juste gvidas; kaj ke vi 
ekzercu vin mem pri tio: Obei ilin kaj cedi al ĉiuj okazaĵoj kaj volonte sekvi 
tiujn, kiel ordonitajn de 1' plej alta inteligento. Ĉar tiel vi neniam skoldos la 
Diojn nek akuzos ilin, ke vi estas malzorgata. 

2 Alie tio ne estas ebla, krom se vi nuligos la nociojn 'bono' kaj 'malbono' ĉe tio 
kio ne dependas de vi, kaj nur aplikas ilin ĉe tio kio ja dependas de vi. Ĉar se vi 
parolas pri 'bono' kaj 'malbono' en la unua kazo, neeviteble, kiam vi maltrafas 
kion vi deziras aŭ kiam vi trafas kion vi maldeziras, vi do plendos, kaj malamos 
tiujn, kiuj estas la kaŭzo. 3 Estas ja propre al ĉiu vivantaĵo, eviti kaj fuĝi la 
malutilajn aferojn kaj ties kaŭzojn, sed ekserĉi kaj admiri la utilajn aferojn kaj 
ties kaŭzojn. Estas do neeble, ke iu kiu kredas ke li estas mistraktata, ĝojus pri 
tio kion li opinias malutila. Same kiel ne eblas ĝoji pri la malutilo en si mem. 4 



Tial filo skoldas la patron, ĉiufoje kiam li ne kundividas kun la filo tion, kion tiu 
opinias bona. Kaj ĉar Poliniko kaj Eteoklo ambaŭ kredis ke solregado estas 
bona, tio do faris ilin kontraŭuloj. Kaj tial kamparano ja skoldas la Diojn kaj 
same la ŝipisto; kaj same la komercisto; tial do ankaŭ tiuj, kiuj perdas edzinon aŭ 
infanon. 

Ĉar kie estas ies profito, tie ankaŭ estas ties pieco. 

Kiu okupiĝas pri streboj kaj malemoj laŭdeve, tiu samtempe do bone okupiĝas 
pri pieco. 

Verŝoferadi kaj doni oferojn kaj laŭ prapatra kutimo doni unuaaĵojn, estas ĉiam 
dece, en pura maniero kaj ne seninterese, nek senzorge nek avarece nek tro 
disipe. 

32:1 Kiam vi vin turnas al aŭgurado, memoru, ke vi ne scias, kio estos la rezulto, 
sed ke vi venas ĝuste por sciiĝi tion de la aŭguristo. Sed kia ĝi estos, tion vi scias 
kiam tien vi iras, almenaŭ se vi estas filozofo. Ĉar se temas unu el tiuj aferoj kiuj 
ne dependas de ni, neeviteble ĝi estas nek bona nek malbona. 2 Do al la 
aŭguristo vi ne kunportu deziron aŭ malernon, kaj ankaŭ ne kun timo vi iru al li, 
sed nur en la konscio, ke ĉio kio devenos el ĝi, estos indiferenta kaj neniel tuŝos 
vin kaj, kia ajn ĝi estos, dependos de vi bone uzi ĝin kaj tion neniu malhelpos. 

Plenkuraĝe do vin turnu al la Dioj kiel konsilantoj: poste, kiam vi estos ricevinta 
konsilon, memoru, kiuj estis viaj konsilantoj kaj kiujn vi malobeos, se vi ĝin 
neglektos. 

3 Sed al aŭgurado vi nur iru, kiel Sokrato juĝis bona, kiam la tuta demandado 
spektas la rezulton, kaj kie nek rezonado nek iu alia metodo liveras rimedojn por 
ekkoni la estonton. Se ekzemple estas via devo endanĝeriĝi pro amiko aŭ pro la 
patrujo, tiam vi ne demandu, ĉu vi devos endanĝeriĝi. Ĉar se la aŭguristo avertas 
vin, ke la oferaĵoj montriĝis malfavoraj, estas klare ke la morto estas indikita aŭ 
kripligo de iu korpoparto aŭ ekzilo. Sed la racio postulas, ke ankaŭ sub tiaj 
aŭguroj vi apogos vian amikon kaj endanĝeriĝos pro la patrujo. Tial do, turnu 
vin al la plej granda aŭguristo, la pitia Apolono, kiu elĵetis el sia templo la viron, 
kiu ne helpis sian amikon kiam tiu estis mortigata. 

33:1 Fiksu por vi mem certan agmanieron, kaj gardu ĝin, kaj kiam vi estas sola 
kaj kiam vi estas inter homoj. 2 Estu precipe multe da silento, aŭ diru nur la 
necesaĵojn, malmultvorte. Sed se foje estas la ĝusta momento diri ion, do diru 



ĝin, sed ne pri hazardaj temoj, ne pri gladiatoraj bataloj, ne pri ĉevalkonkursoj, 
ne pri atletoj, ne pri manĝaĵoj aŭ trinkaĵoj, - temoj kiuj ĉie estiĝas -, kaj pleje ne 
pri homoj en malŝata, laŭda aŭ komparanta maniero. 

3 Se vi kapablas, konduku ankaŭ viajn kunulojn per viaj vortoj al tio, kio estas 
deca. Sed se vi troviĝas sola inter fremduloj, silentu do. 

4 Ne multe ridu nek pri multaj aferoj nek senmezure. 

5 Ĵuron rifuzu, se nur eblas, komplete; alie vi ĵuru nur laŭ cirkonstancoj. 

6 Festenojn ekster via rondo kaj okazigitajn de nefilozofoj vi evitu. Sed se tarnen 
fariĝas la okazo, atentu, ke vi ne falu en supraĵajn parolojn. Vi ja sciu, ke se la 
kamarado estas malpura, ankaŭ tiu kiu rilatas kun li neeviteble malpuriĝas, eĉ se 
li mem estas plej pura persono. 

7 Prenu nur la plej necesajn aferojn por via korpo, kiel manĝon, trinkon, 
vestaĵon, loĝejon, priservon. Sed evitu ĉiun lukson aŭ pompon. 

8 Koncerne amoradon, vi retenu purecon kiom eble antaŭ la nupto; kaj se vi uzas 
ĝin, nur prenu tion kio estas laŭleĝa. 

Sed ne fariĝu ĝena por tiuj, kiuj ja uzas ĝin, aŭ kritikema: vi ne ĉiam paradu per 
tio, ke vi mem ne uzas ĝin. 

9 Kiam iu informos vin, ke certa persono kalumnias vin, ne defendu vin kontraŭ 
la diroj, sed respondu: Li ŝajne ne konas la ceterajn malbonaĵojn kiujn mi havas, 
alie li ne rakontus nur tiujn ĉi. 

10 Ofte frekventi teatrojn ne estas necese. Sed se prezentiĝas la okazo, okupiĝu 
nur pri vi mem, t.e. deziru, ke nur okazu, kio vere okazas, kaj ke venku nur la 
venkanto; ĉar tiel vi ne suferos damaĝon. Sed detenu vin de kriado, de laŭta 
ridado pri iu, aŭ de ega ekscitiĝo. Kaj post la foriro vi ne multe parolu pri la 
okazintaĵoj, krom se tio kontribuas al via egalanimeco. Ĉar alie montriĝas el tio, 
ke vi absorbiĝis de la spektaĵo. 

11 Ne facilanime iru al prelegoj publikaj; sed ĉeestante, vi gardu la indon kaj la 
ekvilibron, kaj samtempe atentu, ke vi ne fariĝu malagrabla. 


12 Kiam vi estas renkontonta iun, precipe se estas iu tre alte taksata, tenu antaŭ 



viaj okuloj, kion farus tiam Sokrato aŭ Zenono; tiam vi ne bezonos demandi vin, 
kiel vi bone eluzos la cirkonstancojn. 

13 Kiam vi frekventas iun kun granda potenco, kalkulu kun tio, ke vi ne trafos 
lin hejme, ke oni ne akceptos vin, ke oni ĵetfermos al vi la pordojn antaŭ la 
vizaĝo, ke li ne interesiĝos pri vi. Kaj se malgraŭ ĉio ĉi tamen estas via devo iri, 
do iru kaj toleru la okazaĵojn sed neniam poste diru en vi mem: Ja ne estis tiel 
grave. Ĉar ĝuste la nefilozofon trompas la eksteraĵoj. 

14 En via konversado vi evitu menciadi vaste kaj larĝe pri viaj propraj faroj kaj 
danĝeroj. Ĉar ne estas same interese por la ceteraj aŭskulti viajn aventurojn, kiel 
estas por vi rakonti ilin. 

15 Ankaŭ evitu veki ridadon. Tia konduto ja emas al vulgareco kaj facile 
kondukas al tio, ke vi perdas la respekton de 1' najbaro. 

16 Estas riske transiri al maldelikata lingvaĵo. Kiam tio okazas, se troveblas 
ĝusta momento, vi riproĉu la kulpinton. 

Sed alie, vi montru vian malaprobon de tia lingvaĵo per silentado, per ruĝiĝo kaj 
per kuntirado de la brovoj. 

34:1 Se vi ekhavas impreson de io plezura, kiel pri impresoj ĝenerale vi atentu, 
ke vi ne estu kuntrenata de ĝi. Sed atendigu la aferon kaj prenu iom da prokrasto 
por vi mem. Poste imagu ambaŭ momentojn: tiun de la plezuro kaj tiun, post la 
plezuro, kiam vi denove venos al vi mem kaj ekpentos. Kaj kontraŭmetu al tio, 
kiel vi ĝojos se vi povos rezisti, kaj kiel tiam vi laŭdos vin mem. 

Se por vi venos la ĝusta momento ekpreni la agon, atentu, ke ne venku vin ĝia 
plaĉo, ĝia dolĉo kaj ĝia logo. Sed kontraŭmetu, kiom pli bone estas scii, ke tiun 
tenton vi superis. 

35:1 Kiam vi decidiĝis, ke io estas farenda, faru ĝin kaj ne hezitu esti vidata dum 
tion vi faras, eĉ se la plimulto pensus alie pri ĝi. Sed se kion vi farus, ne estas 
ĝusta, evitu tiun agon. Sed se vi agas ĝuste, kial vi timus tiujn, kiuj malprave 
riproĉus vin? 

36:1 Same kiel la frazoj "Estas tago" kaj "Estas nokto" en si mem estas plenaj je 
senco, sed sensencaj se kombinitaj, same povas esti senchave por via korpo preni 
ĉetable la pli grandan porcion, sed ĝi estas sensenca se temas pri ĝustaj manieroj, 



pri kiel decas ĉe bankedo. Do kiam vi kunmanĝas ĉe iu alia, vi memoru, ke vi ne 
nur atentu pri kio estas senchava por via korpo, sed ankaŭ gardu respekton por 
via gastiganto. 

37:1 Se vi transprenas rolon super via forto, vi malbone ludos ĝin kaj, kion vi ja 
kapablus, vi maltrafas. 

38:1 Same kiel ĉe promenado vi atentas, ke vi ne tretu sur najlon nek distordu la 
maleolon, same vi atentu, ke vian propran konvinkiĝon vi ne lezu. Se ĉe ĉiu 
laboro ni tion priatentos, des pli facile ni entreprenos la laboron. 

39:1 Ĉies korpo estas mezurilo pri ties propraĵo, same kiel la piedo estas 
mezurilo por la ŝuo. Se ĉe tio vi tenos vin, vi gardos la ĝustan mezuron; sed se vi 
transpaŝas ĝin, neeviteble vi finfine falos kvazaŭ en abismon. Same pri la ŝuo, se 
vi transpaŝas tion kio decas al la piedo, unue tio iĝas ora ŝuo, poste purpura, kaj 
brodita ŝuo. Ĉar kiam unufoje la ĝustan mezuron vi pasis, ne plu estas limo. 

40:1 Tuj post la dekkvara jaraĝo, virinoj estas nomataj de la viroj "damoj"; sed 
tuj kiam ili konsciiĝas, ke ili havas nenion krom enlitiĝi kun la viroj, ili 
komencas beligi sin kaj metas en tio sian tutan esperon. Estas do inde ke ni 
klopodu komprenigi al ili, ke ili estas respektataj nur se ili montras sin modestaj 
kaj pudoraj. 

41:1 Estas signo de supraĵeco, ĉiam okupiĝi pri la korpo, kiel multe sporti, multe 
manĝi, multe trinki, multe <atenti> pri fekado aŭ sekskuniĝo. Ĉio ĉi 
konsiderindas kiel necesa negravaĵo. Sed la kompleta zorgo koncernu la spiriton. 

42:1 Kiam iu malbonagas aŭ malbonparolas pri vi, memoru, ke li faras aŭ diras 
tion, kredante ke ĝi konvenas al li. Estas do neeble ke li sekvas vian opinion, sed 
ja la sian; se li do havas malĝustajn opiniojn, tio damaĝas lin, ĉar li trompiĝas. 

Se iu la veron prenas por malvera, tio ne estas damaĝo por la vero mem, sed por 
la trompiĝinto. Se vi deiras de tio ĉi, vi havos mildan juĝon pri tiu kiu skoldas 
vin. 

Do ĉiam vi diru, kiam tio okazas: Tio estas lia vidpunkto. 

43:1 Ĉiu afero havas du tenilojn: tiun kiun vi ekprenu kaj tiun kiun vi ne 
ekprenu. Se via frato maljustas, tiam vi ne ekkaptu tion de la flanko, ke li agas 
maljuste al vi (tio ja estas la prenilo kiun vi ne prenu), sed prefere de tiu flanko, 
ke li estas via frato, ke li estas via kunedukito, kaj tiam vi ekkaptos ĝin je la 



prenilo kaptinda. 

44:1 Eldiroj kiel "Mi estas pli riĉa ol vi; do mi superas vin"; "Mi estas pli 
elokventa ol vi, do mi superas vin" - kondukas al nenio. Pli senchavas eldiroj 
kiel "Mi estas pli riĉa ol vi, do mia proprietaĵo superas la vian"; "Mi estas pli 
elokventa ol vi, do mia parolkapablo superas la vian". 

Sed vi mem ne estas via proprietaĵo nek via parolkapableco. 

45:1 Iu haste baniĝas. Ne diru, ke malbone - sed ke haste. 

Iu trinkas multe da vino. Ne diru, ke malbone - sed ke multe. 

Ĉar kiel vi scius, ke estas malbone, antaŭ ol koni liajn kialojn? Tiamaniere ne 
okazos al vi, ke ĉe kelkaj aferoj vi juĝas laŭ unuaj impresoj kaj ke je aliaj vi 
konsentas <senpripense>. 

46:1 Neniam nomu vin mem filozofo kaj inter nefilozofoj ne multe parolu pri 
teorioj, sed agu laŭ viaj teorioj. Same dum festeno ne rakontu, kiel oni devas 
manĝi, sed manĝu laŭdece. 

Memoru ja, ke Sokrato tiel komplete senigis sin de parademo, ke kiam homoj 
venis peti lin ke li konduku ilin al filozofoj, ke li tion faris. Tiom li toleris esti 
neglektata. 

2 Kiam estiĝas ĉe nefilozofoj interparolo pri iu filozofia teorio, vi multe silentu. 
Ĉar granda estas la risko, ke vi tuj elverŝos, kion vi ankoraŭ ne bone digestis. 

Kiam iu diras al vi, ke nenion vi scias, kaj tio ne ĉagrenas vin, tiam vi sciu, ke vi 
komencas la laboron. Ankaŭ ŝafoj ja ne portas sian nutraĵon al la paŝtistoj por 
montri kiom ili manĝas, sed ili digestas la paŝtitaĵon interne, kaj ekstere 
produktas lanon kaj lakton. Ankaŭ vi do ne montradu la teoriojn al la 
nefilozofoj, sed ja la rezultojn el ilia digesto. 

47:1 Kiam vi kutimigis vin al sobreco koncerne la korpon, ne paradu kun tio, kaj 
se nur akvon vi trinkas, ne ĉiufoje diradu, ke nur akvon vi trinkas. Kaj se vi 
volas ekzerciĝi pri peza laboro, faru tion por vi mem kaj ne por eksteruloj. 

Ankaŭ ne ĉirkaŭbraku statuojn; kaj se foje vi tre soifas, prenu fridan akvon, 
elsputu ĝin denove kaj ne plu parolu pri tio.- 


48:1 Estas ja karakterize por nefilozofo neniam serĉi saviĝon aŭ damaĝon en si 
mem, sed ĉiam serĉi la kaŭzon ekster si. Estas karakterize por filozofo serĉi ĉiun 
saviĝon kaj damaĝon en si mem. 

2 Signoj de iu kiu avancas, estas: neniun li kritikaĉas, neniun laŭdas, neniun 
kulpigas, neniun riproĉas, nenion li diras pri si mem kvazaŭ li estus io grava aŭ 
scia. Kiam io lin ĝenas aŭ malhelpas, li kulpigas sin mem. Kiam iu lin laŭdas, li 
ridetas pri la laŭdo; kiam iu lin kritikaĉas, li ne defendas sin. Li tiel moviĝas kiel 
malsanuloj: atenta ke nenion li movas el la saniĝantaj membroj, antaŭ ol ĝi estos 
firma. 3 Ĉiun deziron li forigis el si mem; kaj la malernon li rezervas nur por la 
kontraŭnaturaj aferoj elinter tiuj, kiuj dependas de ni. Ĉion li alfrontas malstreĉe. 
A1 li ne gravas, ĉu li impresas stulta aŭ senscia. Unuvorte, li prigvatas sin mem 
kiel ruzan malamikon. 

49:1 Kiam iu fieras pri tio, ke la verkojn de Hrizipo li povas kompreni kaj 
ekzegezi, diru al vi mem: Se Hrizipo ne estus verkinta tiel obskure, tiu ĉi havus 
nenion por fieri. 

Sed mi, kion mi volas? Lerni la naturon mem, kaj tiun sekvi. 

Do mi serĉas iun, kiu klarigos ĝin al mi, kaj aŭdinte, ke Hrizipo <tion povas>, 
mi venas al li. Sed mi ne komprenas la skribaĵojn: do mi serĉas klariganton. Kaj 
ĝis ĉi tie estas nenio por fieri. Kaj kiam mi trovas tiun klariganton, restas al mi, 
utiligi la preskribojn. Do tio estas la sola por fieri. Sed se mi nur admiras la 
klarigadon, kio alia mi tiam fariĝis se ne filologo - anstataŭ filozofo? Ja mi 
tiukaze nur klarigis Hrizipon anstataŭ Homeron. Do, se iu diras al mi: Legu al mi 
Hrizipon, prefere mi honteme ruĝiĝos, kiam mi ne kapablas montri agojn 
konformajn kaj harmoniajn al tiuj paroloj. 

50:1 Kio troviĝas antaŭ vi, tenu vin ĉe tio, kvazaŭ ĉe leĝoj, kvazaŭ vi estus 
malpia se tion vi neglektus. 

Kaj kion diras pri vi aliulo, pri tio ne atentu: tio ja ne plu dependas de vi. 

51:1 Kiel longe vi ankoraŭ prokrastos opinii vin mem inda je la plej bonaj aferoj 
kaj neniel transpaŝi la distingojn de la Racio? Vi ricevis la principojn, je kiuj vi 
devos teni vin, kaj vi ilin akceptis. Kiun instruiston vi do ankoraŭ atendas, ke vi 
prokrastas reformi vin mem antaŭ ol li venos? Vi ne plu estas infano, sed jam 
adolta viro. Se nun vi neglektas kaj facilanimas kaj ĉiam nur faradas planojn kaj 
de tag' al tago prokrastas, ke vi eklaboros pri vi mem, tiam vi eĉ ne rimarkos ke 



vi ne avancos. Sed vi ĉiam restos nefilozofo - kaj tiel vi vivos, tiel vi mortos. 

2 Finfine do opiniu vin inda vivi kiel adolta persono kiu avancas. Kaj ĉio, kion 
vi scias vere bonega, estu por vi leĝo netranspaŝebla. 

Kaj se trafas vin io peza aŭ plaĉa aŭ honora aŭ malhonora, memoru, ke nun estas 
la momento de 1' konkurso, kaj jen kuŝas antaŭ vi la Olimpikaj Ludoj; prokrasto 
ne plu eblas; nun gravas ĉiu unuopa tago, ĉiu unuopa ago, ĉu vian progreson vi 
akiros aŭ perdos. 3 Tiamaniere Sokrato fariĝis, kia li estis, ke en ĉiuj 
cirkonstancoj li tenis sin ĉe nenio krom la Racio. Kaj kvankam vi delonge ne 
estas jam Sokrato, tarnen vi devas vivi kun la deziro esti Sokrato. 

52:1 La unua kaj plej ĉefa en filozofio estas apliki la principojn, kiel: Ne 
mensogu. La dua estas la pruvado de tio, kial oni devas ne mensogi; la tria estas 
la konfirmado kaj difinado, kiel ekzemple: Kial tio ĉi estas pruvo? Ĉar kio estas 
pruvo, kio estas konkludo, kio kontraŭeco, kio vero, kio malvero? 

2 Do la tria demando neeviteble sekvas el la dua, la dua el la unua; sed la ĉefaĵo 
- kaj ĉe tio ni devas resti - estas la unua. 

Sed fakte ni faras inverse: pri la tria punkto ni foruzas nian tempon kaj nia tuta 
studado okupiĝas pri ĝi. Sed la unuan ni komplete malzorgas. Tial ni mensogas, 
sed aliflanke ni tuj pretas kun pruvoj kial ni devas ne mensogi. 

53:1 En ĉiu okazo tenu la jenajn citaĵojn ĉe-mane: 

Min gvidu, Zeŭso, gvidu same, ho Destin', 

al tiu celo kiun fiksis vi por mi. 

Senstumble sekvos mi; se malfortiĝos eĉ 

al mi la voldecid’, mi tamen sekvos vin.- 

2 Se iu prave antaŭ T sorto klinas sin, 
li estas saĝa, scia pri la Dioj eĉ.- 

3 Nu, Kritono, se tio plaĉas al la Dioj, tiel do ĝi estu.- 


4 Anito kaj Meleto, vi ja povas mortigi min, sed ne lezi min. ■ 

Piednotoj 

- Do 'nenio natura estas malbona'. 

- Eŭfrato estis fama Stoikulo tiutempe. 

- Dumvintre ekstere brakumi ŝtonajn statuojn, estis speco de asketismo. 

- Cito de Kleanto. 

- Cito de Eŭripido. 

- Iom adaptita cito el Platono - Kritono 43 D. 

- Iom adaptita cito el Platono - Apologio 30 C-D. 


